49. schôdza NR SR - 14.deň - B. popoludní
Dátum: 2026-05-05
Poslanec: Prostredník, Ondrej 
Druh vystúpenia: Vystúpenie v rozprave

Pán predsedajúci. Kolegyne, kolegovia, asi by stačilo k tomuto zákonu povedať: ďalší zbytočný zákon. A mohol by som skončiť, ale dovoľte pár krátkych poznámok. Keď už otvárate návrh, otvárate zákon o rodine. A upravujete časť o manželstve. Mali by ste radšej navrhnúť manželstvo pre všetkých. Lebo to by pomohlo mnohým, ktorí teraz právo uzavrieť manželstvo v Slovenskej republike nemajú. A preto musia zložitým tým spôsobom žiadať o uzavretie manželstva v niektorej z členských krajín Európskej únie a potom sa domáhať uznania tohto manželstva na území Slovenskej republiky. Alebo by ste mohli podporiť zmenu zákona o rodine v časti, ktorá hovorí o výchove detí. A je to zmena, ktorú opakovane s kolegyňou poslankyňou Luciou Plavákovou predkladáme a hovoríme, že je potrebné ukotviť v tomto zákone právo detí na detstvo bez násilia a rešpektujúcu výchovu v rodine. Pretože to je skutočný problém, ktorý trápi celú našu spoločnosť, keď deti vyrastajú v násilnom prostredí a prenášajú sa na nich vzorce násilného správania. Namiesto toho riešite zbytočnosť, ktorá navyše vykazuje prvky papalášizmu. Teraz snúbenci robia vyhlásenie o uzavretí manželstva pred určeným predstaviteľom obce alebo registrovanej cirkvi a náboženskej spoločnosti. Spravidla to býva v obciach tak, že teda právo sobášať má starosta alebo primátor a potom spomedzi poslancov si zastupiteľstvo určí vybraných poslancov, poslankyne, ktorí potom podľa nejakého poradovníka pravidelne sobášia. Možnosť vyberať si sobášiaceho pre bežných ľudí tak v zásade nie je dostupná. Zároveň určeným sobášiacim sa tento systém v zásade neumožňuje odmietnuť vykonať sobášny obrad. Váš návrh vnáša do tejto praxe čosi ako výberový prvok. Snúbenci si môžu vybrať politika, ktorý ich zosobáši a môžu vlastne takýmto spôsobom sa obrátiť na niekoho, kto im je sympatický. Podľa svojej preferencie zároveň oslovený politik či ústavný činiteľ bude mať podľa tohto vášho návrhu možnosť odmietnuť žiadosť snúbencov. Na mňa miešate kompetencie. Sobášenie je lokálnou, miestnou kompetenciou, ktorá je zverená zákonom o rodine obciam. Rovnako zákon, ktorý upravuje vedenie matrík, týmto zákonom štát preniesol kompetenciu viesť matriky na obce podľa § 4 zákona 154 z roku 94. A tak sa na záver pýtam, ako si to vlastne predstavujete? Bude mať Kancelária prezidenta, Kancelária Národnej rady, Úrad vlády nové oddelenie, ktoré bude prijímať a spracúvať žiadosti snúbencov o to, aby ich zosobášil niektorý z týchto ústavných činiteľov a bude rozhodovať o tom, a potom prezident či iný verejný funkcionár bude mať možnosť celkom arbitrárne z, povedzme, 100 žiadostí 99 odmietnuť a jednu prijme a ten sobáš vykoná. Veď to je predsa absurdné. Alebo ako to bude fungovať? Po známosti? Snúbenci sa poznajú s členom vlády, s poslancom, s poslankyňou, možno s pánom prezidentom a nejak mu zatelefonujú a dohodnú si, aby ich zosobášil? A čo ostatní snúbenci, ktorí by chceli byť sobášení takýmto prominentným sobášiacim alebo sobášiacou? Majú smolu. Prepáčte, ale naozaj tento návrh je vyslovene papalášsky a klub Progresívne Slovensko ho nepodporí. Na vaše vystúpenie jedna faktická.